Megállapodás

az Európai Gazdasági Közösség és a Szenegáli Köztársaság kormánya között az 1979. június 15-én aláírt, a Szenegál partjainál folytatott halászatról szóló megállapodás módosításáról

1. cikk

Az Európai Gazdasági Közösség és a Szenegáli Köztársaság kormánya között létrejött, a Szenegál partjainál folytatott halászatról szóló megállapodás a következőképpen módosul:

I. A 4. cikk (4) bekezdését el kell hagyni.

II. Az 5. cikk (2) bekezdése második albekezdésének szövege a következő:

"A fizetendő összegeket és a fizetés módját az I. A. melléklet tartalmazza."

Az említett 5. cikk (2) bekezdésének harmadik albekezdését el kell hagyni.

III. Az I. A. melléklet 1., 2. és 3. pontjának szövege a következő:

"A. Engedélykérelem és -kibocsátás

A Közösség tagállamainak lobogói alatt hajózó hajók számára a Szenegál vizein történő halászatot lehetővé tevő engedélyek kérelmezésének és kiadásának eljárása a következő:

1.1. A Közösség illetékes hatóságainak kérelmet kell benyújtaniuk Szenegál illetékes hatóságainak (SEPM) [1] minden egyes olyan hajó után, amely a megállapodás alapján halászni kíván.

1.2. A kérelmet a Szenegál kormánya által e célra kiadott formanyomtatványon kell beterjeszteni. A formanyomtatvány mintáját e megállapodáshoz csatolják.

1.3. A Tengeri Halászati Minisztérium műszaki szolgálata tájékoztatja az Európai Közösségek Bizottságának dakari küldöttségét azon összeg megállapításáról, amely alapján a hajótulajdonos befizetheti a díjakat.

A díj befizetése után az engedélyt aláírják és továbbítják az Európai Közösségek Bizottsága dakari küldöttségének.

Ha az esedékes összegről szóló értesítéstől számított két héten belül a díjat nem fizetik be, a Közösség új engedélykérelmeket nyújthat be az adott mennyiségre.

1.4. Az engedély a kibocsátás időpontjától a kibocsátás évében december 31-ig érvényes.

1.5. Ugyanakkor azon vonóhálós halászhajók, amelyek nem kötelesek az általuk kifogott teljes halmennyiséget Szenegálban kirakodni, a halászati jogok és a hozzájárulás megállapításáról szóló jegyzőkönyvben meghatározott határidőn belül különleges engedélyeket szerezhetnek be, amelyek legfeljebb négy hónapig érvényesek.

1.6. A díjak meghatározása az alábbi díjtáblázat alapján történik:

a) a teljes kifogott halmennyiséget kirakodó vonóhálós halászhajók:

évi 8500 CFAF/bruttó regisztertonna garnélarák-halászó hajók esetén,

évi 7500 CFAF/bruttó regisztertonna halra halászó hajók esetén;

b) nem a teljes kifogott halmennyiséget kirakodó, egész évben halászó vonóhálós halászhajók:

évi 17000 CFAF/bruttó regisztertonna garnélarák–halászó hajók esetén,

évi 15000 CFAF/bruttó regisztertonna halra halászó hajók esetén;

c) nem a teljes kifogott halmennyiséget kirakodó, az április 1-jétől szeptember 30-ig terjedő négyhónapos időszakban halászó, fagyasztóval felszerelt vonóhálós halászhajók:

10500 CFAF/bruttó regisztertonna;

d) a teljes kifogott halmennyiséget kirakodó tonhalhalászó hajók:

2 CFAF a kifogott hal minden kilogrammja után;

e) nem a teljes kifogott halmennyiséget kirakodó tonhalhalászó hajók:

6 CFAF a kifogott hal minden kilogrammja után;

2. A díj egy évre vonatkozik függetlenül attól, mely időszakra érvényes az engedély, a következők kivételével:

a) az 1.5. pontban említett különleges engedélyek;

b) a 3. pont alapján kibocsátott engedélyek;

c) a megállapodás 4. cikkének (6) bekezdésében említett eset;

3. A halászati jogok és a hozzájárulás megállapításáról szóló jegyzőkönyv érvényességi időszakának kezdetén kibocsátott engedélyek esetén, valamint az említett jegyzőkönyv lejáratáig érvényes engedélyek esetén a díj mértéke az engedély érvényességi idejével arányos."

IV. Az I. D. melléklet szövege a következő:

"D. Szakképzési és tudományos programok támogatása

A két fél egyetért abban, hogy együttműködésük sikerének lényeges feltétele a tengeri halászattal foglalkozó személyek alkalmasságának fejlesztése és ismereteinek bővítése. A Közösség e célból megkönnyíti Szenegál állampolgárai számára a tagállamok intézményeiben való elhelyezkedést, valamint 10 darab ötéves tanulmányi és szakképzési ösztöndíjat ajánl fel a különböző, halászattal kapcsolatos tudományos, műszaki és gazdasági területeken."

V. Az I. melléklet a következő ponttal egészül ki:

"F. Megfigyelők felvétele

1. A Szenegál vizein halászó és a Közösség tagállamainak lobogói alatt hajózó, fagyasztóval felszerelt vonóhálós halászhajók a Szenegál által kijelölt megfigyelők rendelkezésére állnak. A kapitány segíti a megfigyelő munkáját, akit az adott hajó tisztjeinek járó kiszolgálás illet meg.

2. A szenegáli hatóságok közlik az Európai Közösségek Bizottságával a kijelölt megfigyelők nevét.

3. A hajók nem kötelesek egyszerre egynél több megfigyelőt fogadni.

4. A hajótulajdonos a saját költségén szállást és ellátást biztosít a megfigyelőnek; az ételt számára a tiszti étkezdében szolgálják fel. Elszállásolása a tiszteknek biztosított területeken, vagy ha ez nem kivitelezhető, a személyzetétől elkülönített lakótérben történik.

5. A hajó tulajdonosa a megfigyelő által a hajón töltött minden egyes nap után minden költséggel együtt 8000 CFAF átalányösszegű térítést fizet a szenegáli kormánynak."

2. cikk

Ez a megállapodás azon a napon lép hatályba, amelyen a felek értesítik egymást az ehhez szükséges eljárások végrehajtásáról.

[1] Secrétariat d'État à la Pêche Maritime (Tengeri Halászati Minisztérium).

--------------------------------------------------

MEGÁLLAPODÁS

az Európai Gazdasági Közösség és a Szenegáli Köztársaság kormánya között létrejött, a Szenegál partjainál folytatott halászatról szóló megállapodásban az 1981. november 16-tól 1983. november 15-ig terjedő időszakra előírt halászati jogok és hozzájárulás megállapításáról

A JEGYZŐKÖNYVET ALÁÍRÓ FELEK,

tekintettel az 1982. január 21-én aláírt megállapodással módosított, 1979. június 15-én aláírt, az Európai Gazdasági Közösség és a Szenegáli Köztársaság kormánya között létrejött, a Szenegál partjainál folytatott halászatról szóló megállapodásra,

A KÖVETKEZŐKBEN ÁLLAPODTAK MEG:

1. cikk

A fenti megállapodás 4. cikkében említett határértékek a következők:

1. | tonhalhalászó hajók, amelyek kötelesek a teljes kifogott halmennyiséget Szenegálban kirakodni: | 3000 bruttó regisztertonna; |

2. | vonóhálós halászhajók, amelyek kötelesek a teljes kifogott halmennyiséget Szenegálban kirakodni: | 2150 bruttó regisztertonna; |

3. | tonhalhalászó hajók, amelyek nem kötelesek a teljes kifogott halmennyiséget Szenegálban kirakodni: | 23300 bruttó regisztertonna; |

4. | vonóhálós halászhajók, amelyek nem kötelesek a teljes kifogott halmennyiséget Szenegálban kirakodni: | |

| a)egész évben | 5000 bruttó regisztertonna; |

| b)az április 1-jétől szeptember 3-ig terjedő négyhónapos időszakban | 9000 bruttó regisztertonna az a) pontban említett mennyiségen felül. |

2. cikk

(1) A megállapodás 9. cikkében említett hozzájárulás 2500 millió CFAF, amelyet kétéves részletben kell folyósítani.

(2) A hozzájárulást a következő eljárás szerint fizetik ki:

- egyharmad rész egy a Tengeri Halászati Minisztérium nevére nyitott számlára,

- kétharmad rész Szenegál főkincstárnokának számlájára.

3. cikk

Amennyiben az Európai Gazdasági Közösség nem teljesíti az e jegyzőkönyvben előírt kifizetéseket, a halászati megállapodást felfüggesztik.

4. cikk

A Közösség ezenkívül 100 millió CFAF összeggel hozzájárul egy szenegáli tudományos program finanszírozásához. Ezen összeg fölött a Szenegáli Mezőgazdasági Kutatási Intézet (ISRA) alá tartozó Dakar-thiaroye-i Oceanográfiai Kutatási Központ (CRODT) rendelkezik.

5. cikk

Ez a jegyzőkönyv azon a napon lép hatályba, amelyen a felek értesítik egymást az ehhez szükséges eljárások végrehajtásáról.

--------------------------------------------------